SL Uradni list Evropske unije L 295/20

IZVEDBENI SKLEP KOMISIJE

z dne 23. oktobra 2012

o odobritvi odstopanja, ki ga je zahtevala Kraljevina Danska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov

(notificirano pod dokumentarno številko C(2012) 7182)

(Besedilo v danskem jeziku je edino verodostojno)

(2012/659/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,

ob upoštevanju naslednjega:

(1) Če se količina gnojila, ki jo namerava država članica letno vnesti na hektar, razlikuje od količin, navedenih v prvem stavku drugega pododstavka odstavka 2 Priloge III k Direktivi 91/676/EGS in v točki (a) navedenega pododstavka, mora biti ta količina določena tako, da ne posega v doseganje ciljev iz člena 1 navedene direktive, in upravičena glede na objektivna merila, kot so dolga rastna doba in posevki, ki sprejmejo veliko dušika.

(2) Komisija je 18. novembra 2002 sprejela Odločbo 2002/915/ES (2), s katero je Danski odobrila odstopanje v skladu z Direktivo 91/676/EGS o varstvu voda pred onesnaževanjem z nitrati iz kmetijskih virov in tako dovolila vnos živinskega gnojila, ki vsebuje do 230 kg dušika na hektar letno, na določenih govedorejskih gospodarstvih v okviru danskega delovnega programa, sprejetega za leta od 1999 do 2003. Odstopanje v zvezi z danskim delovnim programom 2004–2007 je bilo podaljšano z Odločbo Komisije 2005/294/ES (3), v zvezi z danskim delovnim programom 2008–2012 pa z Odločbo Komisije 2008/664/ES (4).

(3) Odstopanje, odobreno z Odločbo 2008/664/ES, je (za leti 2009 in 2010) zajemalo približno 1 507 govedorejskih gospodarstev, 299 901 glav živine in 134 698 hektarjev ornih zemljišč, kar v tem vrstnem redu predstavlja 3,3 %, 12,5 % in 6,1 % skupne količine na Danskem.

(4) Danska je 20. junija 2012 Komisiji predložila zahtevek za podaljšanje odstopanja na podlagi tretjega pododstavka odstavka 2 Priloge III k Direktivi 91/676/EGS.

(5) Danska je uvedla delovni program za obdobje 2012–2015 v skladu s členom 5 Direktive 91/676/EGS, in sicer z odlokom o živini, namenjeni komercialni uporabi, živinskem gnoju, siliranju itd. (odlok o živilskem gnojilu) št. 764 z dne 28. junija 2012, konsolidiranim zakonom o uporabi gnojil na kmetijah in o rastlinski odeji št. 415 z dne 3. maja 2011, ter odlokom o uporabi gnojil na kmetijah in o rastlinski odeji št. 845 z dne 12. julija 2011, ki velja za celotno dansko ozemlje.

(6) Podatki spremljanja kakovosti podzemne vode kažejo, da je na 82 % merilnih mest povprečna koncentracija nitratov nižja od 50 mg/l, na 67 % pa nižja od 25 mg/l. Za vodotoke pa podatki kažejo, da je na 99 % merilnih mest povprečna koncentracija nitratov nižja od 50 mg/l, na 76 % pa nižja od 25 mg/l.

(7) Po preučitvi danskega zahtevka ter ob upoštevanju izkušenj, pridobljenih z odstopanjem, določenim v odločbah 2002/915/ES, 2005/294/ES in 2008/664/ES, Komisija meni, da količina gnojila, ki ga predvideva Danska, tj. 230 kg dušika na hektar letno, ne bo posegala v doseganje ciljev iz Direktive 91/676/EGS, če bodo izpolnjeni določeni strogi pogoji.

(8) Odločba 2008/664/ES je prenehala veljati 31. julija 2012. Da se zagotovi, da bodo zadevni živinorejci še naprej lahko uživali prednosti odstopanja, je primerno, da se veljavnost Odločbe 2008/664/ES podaljša.

(9) Členi, predvideni s tem sklepom, so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –

SPREJELA NASLEDNJI SKLEP:

Člen 1

Odstopanje, ki ga je zahtevala Kraljevina Danska z dopisom z dne 20. junija 2012 za vnos večje količine živinskega gnojila od tiste, ki jo določa prvi stavek drugega pododstavka odstavka 2 Priloge III k Direktivi 91/676/EGS in točka (a) navedenega pododstavka, se odobri ob upoštevanju pogojev iz tega sklepa.

Člen 2

Opredelitve pojmov

V tem sklepu se uporabljajo naslednje opredelitve pojmov:

(a) „govedorejske kmetije“ pomeni kmetije z več kot tremi glavami živine, pri čemer sta vsaj dve tretjini živine govedo;

(b) „trava“ pomeni trajno ali začasno travišče (začasno travišče običajno leži manj kot štiri leta);

(c) „posevki, podsejani s travo“ pomeni silažna žita, silažno koruzo in/ali jari ječmen, podsejane s travo pred žetvijo (koruza) ali po žetvi, ki delujejo kot dosevek za biološko zadrževanje ostankov dušika pozimi;

(d) „pesa“ pomeni krmno peso;

(e) „posevki, ki sprejmejo veliko dušika in imajo dolgo rastno dobo“ pomeni travo, travnate dosevke ali peso ter druge posevke, podsejane s travo;

(f) „profil tal“ pomeni plast, ki sega do 0,90 m pod ravnijo tal, razen če je povprečna najvišja raven podzemne vode plitvejša; v tem primeru ta plast sega v globino povprečne najvišje ravni podzemne vode;

(g) „plast pluga“ pomeni zgornjih 30 cm kmetijskega zemljišča, kjer je treba opraviti analizo tal za namene natančnega gnojenja.

Člen 3

Področje uporabe

To odstopanje se uporablja za posamične primere in pod pogoji iz členov 4 do 6 tega sklepa, na govedorejskih kmetijah, kjer kolobarjenje vključuje več kot 70 % posevkov, ki sprejmejo veliko dušika in imajo dolgo rastno dobo.

Člen 4

Letno dovoljenje in obveznosti

1. Živinorejci vsako leto pristojnim organom predložijo zahtevek za odstopanje.

2. Poleg predložitve navedenega letnega zahtevka se tudi pisno obvežejo, da bodo izpolnjevali pogoje iz členov 5 in 6 tega sklepa.

Člen 5

Uporaba živinskega gnojila in drugih gnojil

Količina živinskega gnojila, ki se letno vnese v tla na govedorejskih kmetijah, za katere je odobreno posamezno odstopanje, vključno z živalskimi iztrebki, ne sme presegati količine gnojila, ki vsebuje 230 kg dušika na hektar, in sicer pod naslednjimi pogoji:

1. skupni vnos dušika mora ustrezati sprejemanju hranil zadevnega posevka in upoštevati količino dušika v tleh. V nobenem primeru ne sme za vse posevke skupaj presegati standardov največjega dovoljenega vnosa dušika, ki so določeni v delovnem programu. Standardi največjega dovoljenega vnosa dušika se določijo pri najmanj 10 % pod optimalno ekonomsko stopnjo;

2. vsaka govedorejska kmetija, za katero je bilo odobreno posamezno odstopanje, mora za svojo celotno površino pripraviti načrt gnojenja, ki ga mora kmetija izpolniti. Ta načrt zajema obdobje od 1. avgusta do 31. julija naslednje leto. Načrt gnojenja vključuje naslednje: (a) načrt za kolobarjenje, v katerem mora biti opredeljena površina poljin s posevki z visoko porabo dušika in dolgo rastno dobo ter poljin z drugimi posevki, vključno s skico zemljevida, ki prikazuje lokacijo posameznih polj; (b) število glav živine, opis stavb in sistema skladiščenja, vključno z velikostjo prostora, ki je na voljo za skladiščenje gnojila; (c) izračun proizvedenega dušika in fosforja iz gnojila na kmetiji; (d) opis morebitne obdelave gnojila in pričakovanih lastnosti obdelanega gnojila; (e) količino, vrsto in lastnosti gnojila, dostavljenega zunaj kmetije ali na kmetijo; (f) predvidene potrebe posevka po dušiku in fosforju na posameznih poljinah; (g) izračun vnosa dušika in fosforja z gnojilom na posameznih poljinah; (h) izračun vnosa dušika in fosforja s kemičnimi in drugimi gnojili na posameznih poljinah; (i) navedbo časa vnosa živinskega gnojila in kemičnih gnojil. Načrte je treba popraviti najpozneje sedem dni po vsaki spremembi kmetijske prakse, da se zagotovi skladnost med načrti in dejansko kmetijsko prakso;

3. vsaka govedorejska kmetija, ki ji je bilo odobreno posamezno odstopanje, vsako leto do konca meseca marca pristojnim organom predloži bilanco gnojenja, ki vključuje tudi količine vnesenega živinskega gnojila in dušikovih gnojil;

4. vsaka govedorejska kmetija, ki ji je bilo odobreno posamezno odstopanje, za namene natančnega gnojenja izvaja redne analize dušika in fosforja v plasti pluga. Vzorčenje in analiza se morata izvajati najmanj enkrat na štiri leta za vsako homogeno površino na kmetiji, ob upoštevanju kolobarjenja in značilnosti tal. Izvede se vsaj ena analiza na pet hektarjev kmetijskega zemljišča. Rezultati analize dušika in fosforja v plasti pluga morajo biti dostopni na govedorejski kmetiji, za katero je bilo odobreno odstopanje;

5. živinskega gnojila se ne sme nanašati jeseni pred začetkom setve trave.

Člen 6

Upravljanje zemljišč

1. Na vsaki govedorejski kmetiji, ki ji je bilo odobreno posamezno odstopanje, je treba na najmanj 70 % površine, na katero se lahko vnese gnojilo, gojiti posevke, ki sprejmejo veliko dušika in imajo dolgo rastno dobo.

2. Travnati dosevki se ne orjejo pred 1. marcem, da se zagotovi stalni rastlinski plašč orne površine za povračilo podtalnih jesenskih izgub nitratov in omejitev zimskih izgub.

3. Začasna travišča se orjejo spomladi, oranju pa sledi sajenje posevkov, ki sprejmejo veliko dušika.

4. Kolobarjenje ne vključuje stročnic in drugih rastlin, ki vežejo atmosferski dušik. To pa ne velja za deteljo ali lucerno v travišču, ki ima manj kot 50 % detelje ali lucerne, in za ječmen/grah, podsejan s travo.

Člen 7

Spremljanje

1. Pristojni organ zagotovi, da se izdelajo in vsako leto posodobijo zemljevidi, ki za vsako občino prikazujejo deleže govedorejskih kmetij, živine in kmetijskih zemljišč, za katere je odobreno posamezno odstopanje.

2. Da bi zagotovili, da odstopanje ne bo ogrozilo cilja Direktive 91/676/EGS, je treba spremljati kakovost vode na območju korenin, površinske vode in podzemne vode, da se pridobijo podatki o dušiku in fosforju v profilu tal ter o koncentracijah nitratov v površinski in podzemni vodi, tako pod pogoji odstopanja kot tudi pod pogoji brez odstopanja. Spremljanje se izvede na kmetijskih gospodarstvih v okviru nacionalnih programov spremljanja kmetijskih območij. Kraji spremljanja vključujejo glavne tipe tal, prakse gnojenja in posevke.

3. Pregledi in stalne analize hranil se opravijo v okviru nacionalnih programov spremljanja kmetijskih območij in zagotovijo podatke o lokalni rabi zemljišč, kolobarjenju in kmetijskih praksah na govedorejskih kmetijah, za katere je bilo odobreno posamezno odstopanje. Zbrani podatki ter podatki, ki izvirajo iz analiz hranil iz člena 5 tega sklepa in spremljanja iz člena 7(2) tega sklepa, se uporabijo za modelno zasnovane izračune obsega izgub dušika in fosforja na govedorejskih kmetijah, za katere je bilo odobreno posamezno odstopanje, na podlagi znanstvenih načel.

4. Pristojni organi določijo, kolikšen delež zemljišča, za katero velja odstopanje, je prekrit z deteljo ali lucerno v travišču ter z ječmenom/grahom, podsejanim s travo.

Člen 8

Nadzor

1. Pristojni organi zagotovijo, da so vsi zahtevki za odstopanje predmet upravnega nadzora. Kadar navedeni nadzor pokaže, da pogoji iz členov 5 in 6 niso izpolnjeni, se vložnika o tem obvesti. V tem primeru se zahtevek zavrne.

2. Program pregledov se vzpostavi na podlagi analize tveganja, rezultatov nadzora iz prejšnjih let in rezultatov splošnega naključnega nadzora uporabe zakonodaje o izvajanju Direktive 91/676/EGS. Pregledi morajo zajemati poljske preglede in preglede na kraju samem ter letno obsegati najmanj 5 % kmetij, za katere je odobreno posamezno odstopanje, glede na pogoje iz členov 5 in 6 tega sklepa. Kadar preverjanja razkrijejo neupoštevanje pogojev, se kmetu naloži globa v skladu z nacionalnim sistemom, zahtevek za odstopanje za naslednje leto pa se zavrne.

3. Pristojnim organom se dodelijo potrebna pooblastila in sredstva za preverjanje skladnosti s pogoji za odstopanje, ki se odobri v skladu s tem sklepom.

Člen 9

Poročanje

Pristojni organi vsako leto do decembra, za leto 2016 pa do junija, predložijo poročilo, ki vključuje naslednje podatke:

(a) zemljevide, ki za vsako občino prikazujejo delež govedorejskih kmetij, živine, kmetijskih zemljišč, za katere je odobreno posamezno odstopanje, kot tudi zemljevide, ki prikazujejo lokalno rabo zemljišč, iz člena 7(1) tega sklepa;

(b) rezultate spremljanja kakovosti podzemne in površinske vode, kar zadeva nitrate in koncentracije fosforja, vključno s podatki o trendih kakovosti vode, tako pod pogoji odstopanja kot tudi pod pogoji brez odstopanja, ter učinek odstopanja na kakovost vode, v skladu s členom 7(2) tega sklepa;

(c) rezultate spremljanja tal, kar zadeva koncentracije dušika in fosforja v vodi na območju korenin, tako pod pogoji odstopanja kot tudi pod pogoji brez odstopanja, v skladu s členom 7(2) tega sklepa;

(d) rezultate pregledov lokalne rabe zemljišča, kolobarjenja in kmetijskih praks iz člena 7(3) tega sklepa;

(e) rezultate modelno zasnovanih izračunov obsega izgub dušika in fosforja na kmetijah, za katere je odobreno posamezno odstopanje, iz člena 7(3) tega sklepa;

(f) preglednice, ki prikazujejo delež kmetijskih zemljišč, za katera velja odstopanje in ki so prekrita z deteljo ali lucerno v travišču ter z ječmenom/grahom, podsejanim s travo, iz člena 7(4) tega sklepa;

(g) oceno izvajanja pogojev za odstopanje na podlagi nadzora na ravni kmetij in podatke o kmetijah, ki pogojev ne izpolnjujejo, na podlagi rezultatov upravnih ter poljskih pregledov iz člena 8(1) in 8(2) tega sklepa.

Člen 10

To odstopanje začne veljati 1. avgusta 2012. Veljati preneha 31. julija 2016.

Člen 11

Ta sklep je naslovljen na Kraljevino Dansko.

V Bruslju, 23. oktobra 2012 Za Komisijo Janez POTOČNIK Član Komisije

(1) UL L 375, 31.12.1991, str. 1.

(2) UL L 319, 23.11.2002, str. 24.

(3) UL L 94, 13.4.2005, str. 34.

(4) UL L 217, 13.8.2008, str. 16.